
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 26 mai 2010
Pl.x.233/2010


AVIZ

asupra propunerii legislative privind aprobarea Programului naţional pentru modernizarea terenurilor de sport din cadrul unităţilor de învăţământ
În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind aprobarea Programului naţional pentru modernizarea terenurilor de sport din cadrul unităţilor de învăţământ,  trimisă cu adresa nr. Pl.x.233 din 3 mai 2010, înregistrată cu nr.31/382 din 5 mai 2010. 
Propunerea legislativă a fost respinsă de Senat, în şedinţa din 26 aprilie 2010, în calitate de primă Cameră sesizată.

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin. (9) pct.1 din Regulamentul Camerei Deputaţilor, republicat, cu modificările ulterioare.

Propunerea legislativă are ca obiect de reglementare aprobarea Programului naţional pentru modernizarea terenurilor de sport din cadrul unităţilor de învăţământ, în vederea dezvoltării bazei materiale sportive specifice pentru pregătirea elevilor sportivi şi pentru creşterea performanţelor acestora, asigurând baza de selecţie pentru sportul de performanţă, cât şi pentru buna desfăşurare a orelor de educaţie fizică.   
Potrivit prevederilor art.61 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a dezbătut propunerea legislativă în şedinţa din 26 mai 2010.

Membrii comisiei au examinat iniţiativa legislativă supusă avizării, expunerea de motive, punctul de vedere al Guvernului României, transmis prin adresa cu nr.435 din 19 februarie 2010, care nu susţine adoptarea acestei iniţiative legislative, şi avizul favorabil, cu observaţii şi propuneri al Consiliului Legislativ, aviz cu nr.1465 din 7 decembrie 2009.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a propunerii legislative privind aprobarea Programului naţional pentru modernizarea terenurilor de sport din cadrul unităţilor de învăţământ  întrucât, măsurile propuse sunt în prezent reglementate a se realiza şi finanţa din bugetul local, iniţierea unui program la nivel naţional însemnând necesitatea susţinerii financiare şi de la bugetul de stat. Iniţiatorii propunerii legislative nu precizează sursele financiare necesare aplicării iniţiativelor propuse, încălcându-se astfel dispoziţia art.138 alin.(5) din Constituţia României, republicată, care prevede că: “Nici o cheltuială bugetară nu poate fi aprobată fără stabilirea sursei de finanţare”.
În acelaşi sens, art.15 alin.(1) din Legea nr.500/2002 privind finanţele publice , prevede că: “În cazurile în care se fac propuneri de elaborare a unor proiecte de acte normative a căror aplicare atrage micşorarea veniturilor sau majorarea cheltuielilor aprobate prin buget, trebuie să se prevadă şi mijloacele necesare pentru acoperirea minusului de venituri sau creşterea cheltuielilor”.
În raport de obiectul şi conţinutul reglementării, propunerea legislativă face parte din categoria legilor ordinare.
                      
      
PREŞEDINTE,                          
 
 SECRETAR,

                                
  Daniel Buda                               
      Gabriel Andronache

Consilier parlamentar,

Rodica Penescu

